|  |  |
| --- | --- |
| **Општи подаци** |  |
| Разред и одељење | 3. |
| Општи методички подаци |  |
| Наставна јединица | „Врапчић“, Максим Горки |
| Наставна област | Књижевност |
| Тип часа | Обрада |
| Циљ часа | Доживљавање, разумевање, свестрано тумачење и вредновање приче „Врапчић“ – Максим Горки. |
| Задаци часа:  *Образовни*  *Функционални*  *Васпитни* | * Доживљавање, разумевање и тумачење приче „Врапчић“. Поређење понашања малог врапца са понашањем ученика и разумевање савета мајке врабице. Богаћење речника објашњењем непознатих и усвајањем нових речи. * Оспособљавање ученика за тихо усмерено читање. Увежбавање правилног и изражајног читања, правилног акцентовања речи и развијање маште. Оспособљавање ученика да самостално изведу поруку приче обраћајући пажњу на понашање Пудика и савете мајке врабице. * Формирање става ученика о саветима одраслих и допринос развоју свести о непослушност родитеља.. |
| Наставне методе | Метода разговора, метода усменог излагања, метода рада на тексту. |
| Наставна средства | Табла, уџбеник |
| Литература | Милатовић, Вук, (2011): *Методика наставе српског језика и књижевности у разредној настави*, Учитељски факултет, Београд. |
| Структура часа са временском артикулацијом |  |
| Интелектуално-емоционална припрема | 3 минута |
| Најава наставне јединице | 1 минут |
| Изражајно читање | 3 минута |
| Разговор о непосредном доживљају и утисцима | 3 минута |
| Тихо, усмерено читање | 3 минута |
| Тумачење непознатих речи и израза | 3 минута |
| Анализа приче | 14 минута |
| Језик и стил | 1 минут |
| Синтеза | 5 минута |
| Ученичко стваралаштво подстакнуто причом | 5 минута |
| Домаћи задатак | 1 минут |
| Ток часа | |
| Интелектуално-емоционална припрема | Говорим ученицима да ћу им сада одсвирати и отпевати једну песму и да обрате пажњу на оно о чему се говори у њој. Ученицима свирам на хармоници песму „Све су птице опет ту“. Након одсвиране песме питам ученике:   * Шта сте замишљали док сте слушали ову песму? * Које птице се помињу у песми? (врабац, царић) * Како изгледа врабац? Да ли је он птица грабљивица? (не, он је мали и нежан, друге птице га лове) * Где живи? (живи у гнезду, а оно може бити у крововима кућа, у крошњи дрвета...) * Јесте ли некада видели врапца?   (прилог1) |
| Најава наставне јединице | Данас ћемо учити причу „Врапчић“ Максима Горког. Наслов исписујем на табли, а ученици у својим свескама. |
| Изражајно читање | Говорим ученицима да затворе уџбенике и свеске, да се исправе и седну правилно јер ћу им прочитати причу „Врапчић“ Максима Горког. Гласно и изражајно читам текст. Након завршеног читања следи кратка психолошка пауза како би се слегли први утисци. |
| Разговор о непосредном доживљају и утисцима | Након психолошке паузе ученицима постављам следећа питања:   * О чему сте размишљали док сам читала ову причу? * Шта вас је изненадило у причи? * Шта вам је било смешно? |
| Тихо, усмерено читање | Говорим ученицима да сада могу да отворе своје читанке и да тихо, у себи, прочитају причу, али да обрате пажњу на непознате речи и изразе и уколико их има да их подвуку оловком. |
| Тумачење непознатих речи и израза | Питам ученике да ли је било непознатих речи и израза. Ако јесте, прво их враћам на текст да сами закључе из контекста реченице шта непозната реч или израз значи; потом питам остале ученике да ли имају одговор, а ако нико не зна, онда им ја објашњавам значење непознате речи или израза. Очекиване непознате речи су:   * жутокљуни – млад, незрео * кучина – материјал од којег се прави текстил и одећа * џив, џив – у тексту дато као језик врабаца * чедо - дете * затиљак – део тела између главе и врата птице * риђа - наранџаста   Пошто објасним значење непознатих речи, прелазимо на анализу.  Напомена: у уџбенику су дата објашњења непознатих речи, тако да их нећемо записивати.  (прилог 2) |
| Анализа приче  Анализа ликова  Порука приче | Након тумачења непознатих речи, са ученицима започињем анализу приче постављајући следећа питања:   * Како се зове врабац из приче? (Пудик) * Где живи и са ким живи? (живи у гнезду испод стрехе са мајком и оцем) * Пронађите у тексту како писац описује Пудика. * Зашто писац каже да је он жутокљуни врабац? (зато што је млад и незрео) * Шта је он једва чекао? (да порасте и полети како би упознао бели свет) * Зашто је Пудик то желео? (зато што је он птица, а птице лете) * Како замишљате Пудика? * Хајде да дамо поднаслов овој целини. Планирано је „Живот Пудика у гнезду“.   *Овим питањима желим да ученици уоче да Пудик није само физички мали, него да је млад и незрео.*   * Пронађите реченицу у тексту како је Пудик реаговао када му је отац донео бубе за ручак. Шта вам говори то Пудиково размишљање? (да је он заиста мали и да не зна чак ни шта је буба пошто је назива црвом са ножицама) * Шта је он стално радио док је био у гнезду и зашто је то радио? (извиривао је из њега јер је радознао, занима га шта има на земљи) * А шта му је мајка говорила? (да то не ради јер може испасти из гнезда, па ће га мачка појести) * Шта нам то говори о мајци врабици? (да је брижна мајка која брине о свом детету) * Да ли Пудик слуша мајчине савете? (не, Пудик се стално буни за оно што му мајка говори) * Слушате ли ви савете својих родитеља? Наведите ситуацију када сте их послушали или када их нисте послушали. * Хајде да дамо поднаслов овој целини. Планирано је „Мајка упозорава Пудика“.   *Овим питањима желим да ученици уоче да су савети родитеља врло важни и да их треба поштовати и уважавати, иако су млади и желе што пре да упознају свет око себе.*   * Како разумете реченицу „Тако је то било, а крила се нису журила да порасту“? (Пудик је мали и полако расте и сазрева, али не може на брзину онако како би он хтео) * Пронађите у тексту каква питања је Пудик постављао мајци када је ветар почео да дува. (шта је то, зашто се љуља дрвеће) * Пронађите у тексту каква питања је постављао када је видео човека. ( а зашто човек нема крила, а због чега нема крила) * Ко најчешће поставља таква питања? (мала деца) * Шта нам то говори о Пудику? (да се понаша као дете) * Наведите ми ситуацију када се ви тако понашате. * Да ли он разуме мајчине одговоре? (не, он се држи својих схватања) * Каква су његова схватања света? (нереална) Зашто? (зато што он говори да ће људи и сви остали имати крила када он порасте) * Јесте ли ви некада тако размишљали? * Хајде да дамо поднаслов овој целини. Планирано је „Пудиково схватање света“.   *Овим питањима желим да ученици уоче да је нормално да имамо другачија размишљања када смо мали, али је битно да слушамо оно што нам родитељи говоре.*   * Пронађи у тексту реченицу која најјасније говори да родитеље треба слушати. („Он још није знао да они који мами не верују рђаво пролазе.“) Како разумеш ту реченицу? * Да ли је Пудик послушао њене савете? (није, радио је по своме) * Шта је урадио? (певао је и испао из гнезда) * Пронађи у тексту како се понашао када је угледао мачку. („Част ми је, част ми је...“) Како разумеш такво понашање? (ту се види колико је он незрео, понаша се као да није свестан опасности у којој се нашао) * Како се ви понашате када сте у невољи? * Пронађи у тексту како је врабица описана у тренутку када је кренула да спаси Пудика. (као храбра, страшна, накострешена) Зашто тако? (зато што је била спремна да се бори са мачком да би спасила Пудика) * Како се ваше мајке понашају када сте ви у невољи? * Како се догодило да је Пудик одједном полетео? (од страха је успео) * Наведите ситуацију када се вама догодило да учините нешто невероватно због страха. * Хајде да дамо поднаслов овој целини. Планирано је „Опасност и прво полетање“.   *Овим питањима желим да ученици схвате да је важно слушати родитеље, али и када „упаднемо“ у невољу, они ће увек покушати да нам помогну.*   * Пронађите у тексту реченицу која показује да је Пудик схватио да је грешио што није слушао мајку. („Не можеш се свему одједном научити“.) * Како то да је тек након невоље увидео грешку? (то се најчешће дешава, тек када дођемо у опасност, увидимо грешке) * Јесте ли ви некада доживели неку непријатну ситуацију зато што сте били нестрпљиви и брзоплети? Опишите ситуацију. * А јесте ли на крају схватили где сте погрешили? * У причи је неко остао тужан. Ко? (мачка) * Зашто? (зато што је остала без ручка) * Хајде да дамо поднаслов овој целини. Планирано је „Тужна мачка, срећан Пудик“.   *Овим питањима желим да их наведем да уоче да људи углавном након невоље схвате где су грешили.*  Ко су ликови у овој причи? ( отац врабац, мајка врабица, Пудик и мачка)  Хајде да запишемо њихове особине. Које особине има Пудик? (незрео, лакомислен, неспретан  Које особине има мајка врабица? (храбра, пожртвована, стрпљива)  Које особине има мачка? (опасна, гладна, страшна)  Које су особине оца врапца? Покушајте да закључите на основу реченице у којој се он помиње. (хвалисав, брижан, вредан – уловио је Пудику ручак)  Хајде да запшишемо поруку приче. Шта смо из ње научили?   * Тешко оном ко не зна, а учити се не да. * Они који не верују родитељима, не пролазе добро у животу. |
| Језик и стил | * Какав је ово текст? Да ли је ово песма? (није, ово је прича) * Како знате да није песма? (нема ни строфе ни стихове) * Каква је ово прича, ко су ликови у њој? (животиње) * Па да ли је она реална? Зашто? (не, зато што животиње не говоре) * Кога онда ове животиње представљају? (људе) * Тако је. Односе се на брижну мајку и несташно дете. |
| Синтеза | Ученици читају причу по улогама. Један је врабица, један Пудик, један мачка, а један чита остатак текста. |
| Ученичко стваралаштво подстакнуто причом | Задатак је променити крај приче у пар реченица. Ученици који раније заврше, читаће свој крај приче. |
| Домаћи задатак | За домаћи довршити промену краја приче. |
| Изглед табле  Врапчић  Максим Горки   * Живот Пудика у гнезду * Упозорења мајке врабице * Пудиково схватање света * Опасност и прво полетање * Тужна мачка, срећан Пудик   Особине ликова:   * Пудик: незрео, лакомислен, нестрпљив, неспретан. * Мајка врабица: храбра, брижна, пожртвована, заштитнички настројена. * Отац врабац: хвалисав, брижан, вредан. * Мачка: страшна, гладна, опасна.   Поруке: Тешко оном ко не зна, а учити се на да.  Они који не верују родитељима, у животу не пролазе добро. | |

Изглед свеске ученика

Врапчић

Максим Горки

* Живот Пудика у гнезду
* Упозорења мајке врабице
* Пудиково схватање света
* Опасност и прво полетање
* Тужна мачка, срећан Пудик

Особине ликова:

* Пудик: незрео, лакомислен, нестрпљив, неспретан.
* Мајка врабица: храбра, брижна, пожртвована, заштитнички настројена.
* Отац врабац: хвалисав, брижан, вредан.
* Мачка: страшна, гладна, опасна.

Поруке: Тешко оном ко не зна, а учити се на да.

Они који не верују родитељима, у животу не пролазе добро.

\*\*\*промена краја приче